b'\n_START_ARTICLE_\nAlcmene-kvartalet\n_START_PARAGRAPH_\nAlcmene-kvartalet (eldre staving Alcmena) er et langsmalt kvartal i Gamla stan. Kvartalet er omgitt av Sven Vintappares gr\xc3\xa4nd i nord, Sven Vintappares torg i \xc3\xb8st, Didrik Ficks gr\xc3\xa4nd i s\xc3\xb8r og Stora Nygatan i vest. Alcmene-kvartalet best\xc3\xa5r i dag av to eiendommer og strakte seg opprinnelig fram til V\xc3\xa4sterl\xc3\xa5nggatan.\n_START_SECTION_\nNavnet\n_START_PARAGRAPH_\nAlkmene var i gresk mytologi prinsesse av Mykene og dronning av Tiryns. Hun var datter av Elektryon, konge av Mykene og gift med kong Amphitryon. Amphitryon er ogs\xc3\xa5 navnet p\xc3\xa5 nabokvartalet (se Amphitryon-kvartalet).\n_START_SECTION_\nKvartalet\n_START_PARAGRAPH_\nKvartalet ligger i Gamla stans historiske bykjerne, der smale smug og smale kvartal strekker seg vestover fra V\xc3\xa4sterl\xc3\xa5nggatan. Omr\xc3\xa5det klarte seg unna storbrannen i Stockholm 1625 og ble derfor bare delvis omfattet av den gjennomgripende byplanleggingen for s\xc3\xb8rvestre Stadsholmen n\xc3\xa5r den nye Konungsgatan (n\xc3\xa5v\xc3\xa6rende Stora Nygatan) ble anlagt._NEWLINE_Alcmene er et av de smaleste kvartalene i bydelen og har ved Stora Nygatan (nr 17) en bredde p\xc3\xa5 knapt seks meter. P\xc3\xa5 slutten av 1700-tallet ble det anlagt en snuplass for brannforsvarets hestetrukne vogner midt i kvartalet. Tiltaket skulle bedre framkommeligheten i de trange smugene og dermed forbedre brannsikkerheten p\xc3\xa5 Stadsholmen. Lignenede snuplasser ble anlagt ogs\xc3\xa5  p\xc3\xa5 det n\xc3\xa6rliggende G\xc3\xa5storget samt p\xc3\xa5 Tyska brunnsplan og p\xc3\xa5 Br\xc3\xa4nda tomten._NEWLINE_Den lille snuplassen, som siden 2002 kalles Sven Vintappares torg, ble til ved \xc3\xa5 rive den midterste eiendommen, Alcmena 3. P\xc3\xa5 plassen for Alcmena 3 og 4 l\xc3\xa5 huset der Erik XIVs r\xc3\xa5dgiver J\xc3\xb6ran Persson bodde p\xc3\xa5 1560-tallet. Det nye torget gjorde at Alcmene-kvartalet ble delt. Den nordre delen, Alcmena 4, fikk f\xc3\xb8rst p\xc3\xa5 begynnelsen av 1900-tallet det nye kvartalsnavnet Amphitryon mens den s\xc3\xb8ndre delen beholdt sitt opprinnelige navn.'